SKRIFTLIG FORESPØRGSEL E-2702/01

af Mario Mauro (PPE-DE) til Kommissionen

(3. oktober 2001)

Om: EU's politik for en bæredygtig turisme

EU er en af de største turistdestinationer i verden.

I 1997 iværksatte Kommissionen tre undersøgelser om integreret kvalitetsstyring på turistdestinationer i kystområder, landdistrikter og byområder. Disse undersøgelser havde til formål at finde frem til og analysere bedste praksis med hensyn til integreret kvalitetsstyring i landene inden for Det Europæiske Økonomiske Samarbejdsområde og at bidrage til udveksling af erfaringer og overførsel af viden inden for Europas rammer ved at fungere som rettesnor for såvel den offentlige sektor, navnlig de lokale myndigheder, som den private sektor, navnlig turistvirksomhederne. Undersøgelserne skulle ligeledes være et første skridt hen imod en senere fastlæggelse af andre indikatorer for en bæredygtig udvikling af turismen end transport- og energirelaterede indikatorer.

Faktisk ville det være hensigtsmæssigt at udvikle en politik, der havde til formål så vidt muligt at bevare ressourcerne og alle former for goder (natur- og landskabsgoder og arkæologiske goder), samtidig med at turismen udvikles, og at sikre foreneligheden mellem turistaktiviteter og bevarelsen af områder med stor landskabs- og naturmæssig værdi samt at udarbejde direktiver om f.eks. turistdestinationernes bæreevne.

Kan Kommissionen desangående oplyse, om den er i gang med at lægge en strategi for forbedring af Fællesskabets turistområder, således som den havde lovet?

Kan Kommissionen endelig oplyse, om den har undersøgt muligheden for at fremme initiativer, der støtter politikker for en bæredygtig turisme i EU i betragtning af denne økonomiske sektors betydning, dens betydning for arealforvaltningen og den stigende konkurrence på internationalt plan?

Svar afgivet på Kommissionens vegne af Erkki Liikanen

(10. december 2001)

Efter bemyndigelse fra Rådet (det indre marked) den 21. juni 1999 nedsatte Kommissionen i tæt samarbejde med medlemsstaterne fem arbejdsgrupper med henblik på yderligere undersøgelse af de prioriterede områder, som skulle gøres til genstand for konkrete tiltag. Et af dem var fremme af miljøbeskyttelse og bæredygtig turisme i Europa. Ud over medlemsstaterne deltog eksperter, der repræsenterede turistsektorens synspunkter, ikke-statslige organisationer (ngo'er), forbrugerorganisationer og andre relevante berørte parter i arbejdet. På grundlag af arbejdsgruppernes konklusioner og anbefalinger vedtog Kommissionen den 13. november 2001 en meddelelse om europæisk turismes fremtid(1), hvori der redegøres for en operationel ramme for overvågning af Fællesskabets politikker og aktiviteter baseret på en åben koordinationsmetode.

Meddelelsen indeholder bl.a. en foranstaltning med henblik på den videre udvikling og gennemførelse af principperne om bæredygtig turisme ved hjælp af Agenda 21 for europæisk turisme, som der var fuld opbakning til blandt alle de berørte parter. Agenda 21 for turismen er tænkt som input til verdenstopmødet om bæredygtig udvikling i september 2002 i Johannesburg.

Kommissionen foretager desuden en undersøgelse vedrørende et system til tidlig varsling, der gør det muligt at identificere rejsemål i tilbagegang og bedste praksis vedrørende forebyggelse. Det tidlige varslingssystem, der skal udvikles i forbindelse med denne undersøgelse, har bl.a. til formål at gøre det muligt for turistdestinationer at afsløre tegn på tilbagegang i en lang række situationer og sætte dem i stand til at træffe passende forholdsregler. Definition og måling af bæreevne er i centrum for denne undersøgelse. Det kræver systematisk udvælgelse af indikatorer, ved hjælp af hvilke man kan måle og følge turismens udvikling i retning af bæredygtige mønstre. Opfølgning er en af de fem faser i den integrerede kvalitetsstyring.

Kommissionen udfører endvidere en undersøgelse vedrørende anvendelse af natur- og kulturarven til udvikling af bæredygtig turisme på utraditionelle rejsemål med det formål at tilbyde grundlæggende vejledning i udviklingen af bæredygtig turisme baseret på natur- og kulturarven på utraditionelle turistdestinationer og at udarbejde konklusioner og anbefalinger, herunder om finansieringskilder til fremme af sådanne initiativer.

(1) KOM(2001) 665.